**4 клас Домашна работа – 8 учебна седмица**

**Български език**

1. *Моля препишете в тетрадките:*

**Главни части на изречението – Сказуемо**

Сказуемото е главна част на изречението, която показва какво действие се извършва в изречението. Открива се с въпроса: Какво прави? Изразява се с глагол.

*Например*: Какво прави учителят? – Говори.

Какво правят децата? – Играят.

1. *Моля попълнете упражнение 3 на страница 14 и упражнения 5 и 6 на страница 15 от учебната тетрадка по български език.*

**Домашна работа по Човекът и обществото**

1. *Моля препишете в тетрадките:*

**Задбалканските котловини, Витоша и Средна Гора**

Задбалканските котловини включват плодородните полета Софийско, Карловско, Казанлъшко, Сливенско.

Планината Витоша граничи със Софийското поле. Тя е четвъртата по височина планина в България. Най-високата ѝ част е Черни връх (2290м).

Средна гора е средновисока планина и е разположена в централната част на България, успоредно на Старопланинската верига.

**Литература**

*Моля прочетете:*

**Неродена мома – Ран Босилек**

Един царски син направил чешма срещу своя дворец. Мед и масло текло от чешмата. Почнали да идват моми от цялото царство, да си наливат мед и масло. Царският син ги гледал от двореца. Искал да избере най-хубавата мома и да се ожени за нея. Веднъж дошла на чешмата прегърбена бабичка. Напълнила си стомничките. Взела да налива мед и масло в яйчени черупки. Царският син замерил с камък и счупил черупките. Погледнала го бабата. Рекла му: — Да даде господ, синко, за неродена мома да се ожениш! — Де ще я намеря, бабо? — попитал царският син. — Не зная — отговорила бабата и си отишла. Минало дълго време. Царският син не можал да се ожени. Не харесал нито една от момите, които дохождали на чешмата. Един ден гой рекъл на майка си: — Разбра се то, майко, че за неродена мома трябва да се оженя, както ми рече бабичката. Но къде мога да намеря такава мома? — Ще питаш слънцето, синко — отговорила майка му. — То грее отвисоко и гледа нашироко, та ще знае де има неродена мома. Царският син тръгнал да дири слънцето. Вървял, вървял, преминал много поля, много реки и планини. Но слънчовите дворци нигде не видял. Изкачил се на висока планина. Намерил стар овчар. Казал му: — Добър ден, дядо. Знаеш ли къде живее слънцето? — Защо ти е, синко? — Да го питам де ще намеря неродена мома, та да се оженя за нея. Старецът посочил с ръка на запад и рекъл: — Видиш ли ония три планини, дето се редят една зад друга? Като ги преминеш и трите, ще ти се изпречи голяма златна порта, а зад нея безкрайна градина. Там живее слънцето. Ти чакай да се стъмни по планините и щом светне в градините, почукай на портата. Тръгнал пак царският син. Вървял, вървял, минал първата планина, минал втората, превалил и третата и стигнал до чудни градини, обградени с бял камък и на оградата златна порта. Скоро притъмняло наоколо, а в градината блеснали прозорците на слънчовите дворци. Царският син почукал на вратата.

*... следва продължение*